## Zakon o izmjenama i dopunama Zakona o novčanim poticajima i naknadama u poljoprivredi i ribarstvu

### NN 47/1998 (3.4.1998.), Zakon o izmjenama i dopunama Zakona o novčanim poticajima i naknadama u poljoprivredi i ribarstvu

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O NOVČANIM POTICAJIMA I NAKNADAMA U POLJOPRIVREDI I RIBARSTVU**

Proglašavam Zakon o izmjenama i dopunama Zakona o novčanim poticajima
i naknadama u poljoprivredi i ribarstvu, koji je donio Zastupnički dom
Hrvatskoga državnog sabora na sjednici 20. ožujka 1998.

Broj: 081-98-768/1
Zagreb, 30. ožujka 1998.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O NOVČANIM POTICAJIMA I NAKNADAMA U POLJOPRIVREDI I RIBARSTVU**

Članak 1.

U Zakonu o novčanim poticajima i naknadama u poljoprivredi i ribarstvu
("Narodne novine", br. 29/94., 9/95., 108/95., 108/96., 46/97. - pročišćeni
tekst i 142/97.) članak 1. mijenja se i glasi:

"Ovim se Zakonom određuje vrsta i visina novčanih poticaja i naknada
u poljoprivredi i ribarstvu, osobe koje ostvaruju pravo na novčane poticaje
i naknade za određenu proizvodnju u poljoprivredi i ribarstvu ili određene
proizvode te način osiguranja i korištenja tih novčanih poticaja i naknada."

Članak 2.

Članak 2. mijenja se i glasi:

"(1) Novčani poticaji u poljoprivredi i ribarstvu u smislu ovoga Zakona
jesu novčana sredstva za poticanje određene poljoprivredne i ribarske proizvodnje
koja je od interesa za Republiku Hrvatsku (u daljnjem tekstu: novčani poticaj).

(2) Naknada u poljoprivredi i ribarstvu je povrat dijela razlike cijene
između proizvođačke cijene i prodajne cijene po kojoj se kvalitetno poljoprivredno
sjeme i sve vrste NPK mineralnih gnojiva prodaju (u daljnjem tekstu: naknada),
naknada dijela cijene za diesel gorivo i svih vrsta proizvoda proizvedenih
od domaćeg ulova male plave ribe (srdela, inćuna i papaline), (u daljnjem
tekstu: riblji proizvodi).

(3) Sredstva za novčani poticaj i naknadu iz stavka 1. i 2. ovoga članka
osiguravaju se u državnom proračunu."

Članak 3.

Naziv glave II. ispred članka 5. mijenja se i glasi: "NOVČANI POTICAJI
ZA ODREĐENU POLJOPRIVREDNU I RIBARSKU PROIZVODNJU", a u članku 5. stavku
1. točka 5. mijenja se i glasi:

"5. testiranje odabranih rasplodnih bikova (performance test, progeni
test) i nerastova mesnih pasmina (performance test) za umjetno osjemenjivanje
i prirodni pripust."

Točka 12. mijenja se i glasi:

"12. mesnog, koštanog i ribljeg brašna."

Iza točke 14. stavlja se zarez i dodaju točke 15., 16., 17., 18., 19.
i 20. koje glase:

"15. tov junadi,

16. tov svinja,

17. sadnica lavande preporučenih sorti,

18. sortnog meda,

19. osnovnog stada goveda, ovaca i koza na brdsko-planinskom i otočnom
području,

20. ženskih grla kunića za rasplod."

Članak 4.

U članku 6. stavku 1. točki 2. podstavku 5. brojka: "14,80" zamjenjuje
se brojkom: "10,00".

U točki 9. brojka: "2.590,00" zamjenjuje se brojkom: "4.000,00".

Točka 13. mijenja se i glasi:

"13. mesnog, koštanog i ribljeg brašna."

Točka 15. mijenja se i glasi:

"15. Uzgoj slatkovodne ribe:

- smuđ, pastrva                                                    5,00
kn po kg

- šaran, amur, tolstolobik                                      3,00
kn po kg

U točki 16. iza riječi: "po ha" dodaje se riječ: "godišnje", a na kraju
rečenice umjesto točke stavlja se zarez.

Iza točke 16. dodaju se točke 17., 18., 19., 20., 21., 22. i 23. koje
glase:

"17. tov junadi
0,22 kn po kg,

18. tov svinja
0,38 kn po kg,

19. sadnica lavandi preporučenih
sorata                                                            6,00
kn po komadu,

20. odabrane nerastove mesnatih
pasmina                                                         1.000,00
kn po grlu,

21. osnovno stado na brdsko-planinskom
i otočnom području:

- krava                                                             350,00
kn po grlu,

- ovaca
30,00 kn po grlu,

- koza                                                                 30,00
kn po grlu,

22. sortni med
3,00 kn po kg,

23. žensko grlo kunića za rasplod                      10,00 kn po grlu."

U stavku 3. iza točke 3. stavlja se zarez i dodaju točke 4. i 5. koje
glase:

"4. tov junadi                                                          0,34
kn po kg,

5. tov svinja                                                            0,53
kn po kg".

U stavku 4. točki 1. iza riječi: "Ogulin" dodaju se riječi: "Duga Resa,
Bosiljevo, Ribnik, Karlovac, Draganić i Lasinja, te naselja općina Barilović,
Josipdol i Tounj koja ne ulaze u područja posebne državne skrbi".

Dodaje se točka 8. koja glasi:

"8. Žumberak i Krašić u Zagrebačkoj županiji."

Članak 5.

Iza članka 7. dodaju se članci 7a. i 7b. koji glase:

"Članak 7a.

(1) Korisnici novčanih poticaja za tov junadi i svinja iz članka 5.
stavka 1. točke 15. i 16. ovoga Zakona jesu proizvođači junećeg i svinjskog
mesa, koji su vlasnici, odnosno korisnici objekata za držanje i tov stoke,
osiguravaju osnovnu stočnu hranu na obiteljskom gospodarstvu, ugovore tov
stoke s prerađivačima mesa, prodaju utovljenu stoku po propisanim zaštitnim
cijenama, pridržavaju se ugovorenih kontingenata, dinamike stavljanja u
tov i isporuke utovljene stoke na klanje.

(2) Novčani poticaji iz stavka 1. ovoga članka isplaćivat će se proizvođačima
za utovljenu i isporučenu junad od 150 na 280 kg žive vage, odnosno od
280 na 450 kg žive vage kod faznog tova ili za utovljenu junad od 150 na
450 kg žive vage te za isporučene tovne svinje od 25 na 100 kg žive vage.

(3) Novčani poticaj iz stavka 2. ovoga članka isplaćuje se korisniku
novčanih poticaja samo za proizvedeni prirast kg žive vage po grlu.

Članak 7b.

(1) Korisnici novčanih poticaja za držanje osnovnog stada iz članka
5. stavka 1. točke 19. ovoga Zakona jesu proizvođači čije je osnovno stado
upisano u Središnji popis matičnih grla.

(2) Novčani poticaji iz stavka 1. ovoga članka isplaćivat će se korisnicima
jednom godišnje. Korisnik je obvezan osnovno stado držati u uzgoju godinu
dana od dana isplate novčanog poticaja."

Članak 6.

Članak 8. mijenja se i glasi:

"(1) Novčani poticaji za poljoprivrednu proizvodnju i uzgojenu slatkovodnu
ribu iz članka 5. ovoga Zakona, proizvedenu i isporučenu tržištu Republike
Hrvatske u tekućoj godini, ostvaruju se najkasnije do 31. siječnja iduće
godine.

(2) Novčani poticaji za uzgojenu morsku ribu iz članka 5. ovoga Zakona
proizvedenu i isporučenu tržištu u tekućoj kalendarskoj godini ostvaruju
se najkasnije do 31. siječnja iduće godine."

Članak 7.

Naziv glave III. ispred članka 10. mijenja se i glasi: "NAKNADA ZA KVALITETNO
POLJOPRIVREDNO SJEME, LAVANDINO ULJE, MINERALNA GNOJIVA, SVE VRSTE RIBLJIH
PROIZVODA I DIESEL GORIVO", a članak 10. mijenja se i glasi:

"Naknada se ostvaruje za kvalitetno poljoprivredno sjeme kukuruza, šećerne
repe, soje, suncokreta, uljane repice, duhana, krumpira, lavandinog ulja
i sve vrste NPK mineralnih gnojiva (u daljnjem tekstu NPK gnojiva), svih
vrsta ribljih proizvoda i diesel goriva korištenog za obavljanje gospodarskog
ribolova na moru."

Članak 8.

U članku 11. stavak 2. mijenja se i glasi:

"(2) Sredstva za naknadu svih ribljih proizvoda osiguravaju se za prodane
količine na domaćem ili drugim tržištima."

Stavak 3. mijenja se i glasi:

"(3) Sredstva za naknadu dijela cijene diesel goriva osiguravaju se
pravnim i fizičkim osobama koje obavljaju gospodarski ribolov na moru do
godišnje potrošnje od ukupno 10.000.000 litara."

Iza stavka 3. dodaje se stavak 4. koji glasi:

"(4) Sredstva za naknadu osiguravaju se za prodano lavandino ulje na
domaćem ili drugim tržištima proizvedeno iz domaćeg cvijeta lavande."

Članak 9.

U članku 12. stavak 1. mijenja se i glasi:

"(1) Korisnici naknada iz članka 11. stavka 1. ovoga Zakona su krajnji
potrošači a korisnici iz stavka 2. su proizvođači svih vrsta ribljih proizvoda
na otocima i proizvođači svih vrsta ribljih proizvoda na ostalim područjima
te korisnici iz stavka 3. su pravne i fizičke osobe koje obavljaju gospodarski
ribolov na moru."

Iza stavka 1. dodaje se novi stavak 2. koji glasi:

"(2) Korisnici naknade iz članka 11. stavka 4. su pravne i fizičke osobe
proizvođači lavandinog ulja."

Dosadašnji stavak 2. postaje stavak 3.

Članak 10.

U članku 13. točka 3. mijenja se i glasi:

"3. Za riblje proizvode proizvedene u tvornicama koje se nalaze na otocima
3,50 kn po kilogramu i za riblje proizvode proizvedene na ostalim područjima
3,00 kn po kilogramu."

Iza točke 4. dodaje se točka 5. koja glasi:

"5. Za lavandino ulje 40,00 kn po litri."

Članak 11.

Članak 14. mijenja se i glasi:

"(1) Naknadu za proizvode iz članka 10. ovoga Zakona ostvaruju korisnici
naknade za iste vrste, partije i količine kvalitetnog poljoprivrednog sjemena
i NPK gnojiva, jedanput do njihove uporabe u poljoprivredi, osim za sve
vrste ribljih proizvoda i diesel gorivo koje pravne i fizičke osobe koriste
za obavljanje gospodarskog ribolova na moru.

(2) Naknadu za sve vrste proizvoda proizvedenih od domaćeg ulova male
plave ribe (srdele, inćuna i papalina) korisnici ostvaruju nakon prodaje
i isporuke na tržište. Naknadu za prodane količine svih vrsta ribljih proizvoda
u tekućoj godini ostvaruju najkasnije do 31. siječnja iduće godine.

(3) Naknadu iz članka 13. stavka 1. točke 4. ovoga Zakona ostvaruju
pravne i fizičke osobe koje obavljaju gospodarski ribolov na moru za potrošnju
diesel goriva u tekućoj godini.

(4) Naknada za proizvode iz stavka 1. ovoga članka proizvedene i isporučene
tržištu u tekućoj godini, ostvaruje se najkasnije do 31. siječnja iduće
godine."

Članak 12.

Članak 15. mijenja se i glasi:

"(1) Način i postupak ostvarivanja naknade i obrasce popisa o naknadi
za kvalitetno poljoprivredno sjeme, NPK gnojiva i sve vrste ribljih proizvoda
propisuje ministar.

(2) Način i postupak ostvarivanja naknade za dio cijene diesel goriva
pravnim i fizičkim osobama koje obavljaju gospodarski ribolov na moru propisat
će ministar financija uz suglasnost ministra poljoprivrede i šumarstva
najkasnije do 31. svibnja 1998."

Članak 13.

Pravo na novčani poticaj za proizvodnju sortnog meda (članak 5. točka
18. i članak 6. stavak 1. točka 22.) odnosi se na proizvodnju sortnog meda
do 31. prosinca 1998., a od 1. siječnja 1999. to pravo odnosi se na proizvodnju
meda.

Članak 14.

Ovaj Zakon stupa na snagu osmog dana od dana objave u "Narodnim novinama".

Klasa: 320-01/96-01/06
Zagreb, 20. ožujka 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 47/1998-570